ყორულდაში (მდინარე)

ყორულდაში — მდინარე საქართველოში, ლენტეხის მუნიციპალიტეტში, მდინარე ზესხოს (ცხენისწყლის მარჯვენა შენაკადი) მარჯვენა შენაკადი.

სათავე აქვს კავკასიონის ქედის სამხრეთ-დასავლეთ კალთებზე, მთა აილამის ახლოს, ზღვის დონიდან 4230 მ-ზე. სიგრძე 12,6 კმ-ია, აუზის ფართობია 74 კმ². საზრდოობს მყინვარის, თოვლის, წვიმის და მიწისქვეშა წყლებით. საშუალო წლიური ხარჯი შესართავთან 1,45 მ³/წმ. წყალდიდობა იცის გაზაფხულ-ზაფხულში, წყალმცირობა — ზამთარში. ყორულდაშის აუზი ხასიათდება ძლიერ დანაწევრებული მაღალმთიან-ნივალური რელიეფით, მოკლე, ღრმა და ვიწრო ხეობებით, ხრამებითა და ეროზიული ნაღარებით. 

ყორულდაშის ხეობაში მდებარეობს ამჟამად მოსახლეობისგან დაცლილი მაღალმთიანი სოფლები ყორულდაში და ცანა. მდინარის ხეობაში, აილამის სამხრეთი ფერდობის ძირას 1965 წელს დაარსდა ალპინისტური ბანაკი „აილამა“.

 ლიტერატურა 
 ხერხეულიძე გ., ქვემო სვანეთის რეგიონში ღვარცოფული საშიშროების ხასიათის შეფასება და გავრცელების ზონების დადგენა ზარალის შესარბილებლად რეკომენდაციების შემუშავებით (დასკვნითი ანგარიში), თბ., 2013. — გვ. 32-34.
 იორდანიშვილი ი., იორდანიშვილი კ., დასავლეთ საქართველოს ბუნებრივი წყლის ძირითადი მარაგის და წყლის რესურსების ფორმირებისა და გამოყენების თავისებურებანი, თბ., 2009. — გვ. 67-69.

კატეგორია:რაჭა-ლეჩხუმისა და ქვემო სვანეთის მხარის მდინარეები
კატეგორია:ცხენისწყლის შენაკადები